title: Decizia (UE) 2021/730 a Băncii Centrale Europene din 29 aprilie 2021 de modificare a Deciziei (UE) 2019/1349 privind procedura și condițiile de exercitare de către o autoritate competentă a anumitor competențe în legătură cu monitorizarea sistemelor de plăți de importanță sistemică (BCE/2021/19)

text:
                  5.5.2021

                  RO

                  Jurnalul Oficial al Uniunii Europene

                  L 157/7

         DECIZIA (UE) 2021/730 A BĂNCII CENTRALE EUROPENE
         din 29 aprilie 2021
         de modificare a Deciziei (UE) 2019/1349 privind procedura și condițiile de exercitare de către o autoritate competentă a anumitor competențe în legătură cu monitorizarea sistemelor de plăți de importanță sistemică (BCE/2021/19)
         CONSILIUL GUVERNATORILOR BĂNCII CENTRALE EUROPENE,
         având în vedere Tratatul privind funcționarea Uniunii Europene, în special articolul 127 alineatul (2),
         având în vedere Statutul Sistemului European al Băncilor Centrale și al Băncii Centrale Europene, în special articolul 3.1, articolul 22 și articolul 34.1 prima liniuță,
         având în vedere Regulamentul (UE) nr. 795/2014 al Băncii Centrale Europene din 3 iulie 2014 privind cerințele de monitorizare pentru sistemele de plăți de importanță sistemică (BCE/2014/28) (1), în special articolul 21 alineatul (2),
         întrucât:

                     (1)

                     Regulamentul (UE) nr. 795/2014 (BCE/2014/28) stabilește cerințele de monitorizare aplicabile sistemelor de plăți de importanță sistemică (SIPS). Operatorii SIPS stabiliți în statele membre din zona euro trebuie să asigure conformitatea SIPS pe care le operează cu cerințele respective. Autoritățile competente desemnate să monitorizeze SIPS trebuie să dispună de suficiente resurse și competențe de monitorizare. Unele dintre aceste competențe sunt enumerate la articolul 21 din Regulamentul (UE) nr. 795/2014 (BCE/2014/28), pe baza căruia Banca Centrală Europeană (BCE) a adoptat Decizia (UE) 2019/1349 a Băncii Centrale Europene (BCE/2019/25) (2), care precizează mai detaliat procedura și condițiile pentru exercitarea respectivelor competențe de monitorizare de către autoritățile competente.

                     (2)

                     Regulamentul (UE) nr. 795/2014 (BCE/2014/28) a fost modificat recent pentru a reflecta faptul că, în circumstanțe specifice și excepționale, ar putea fi util ca monitorizarea conformării cu cerințele regulamentului respectiv de către SIPS care îndeplinesc criteriile prevăzute la articolul 1 alineatul (3) punctul (iii) din acel regulament să fie efectuată de către două bănci centrale din Eurosistem – și anume o bancă centrală națională și BCE – în calitate de autorități competente desemnate, pentru a beneficia de cunoștințele băncii centrale naționale relevante și de relația stabilită anterior cu entitatea monitorizată, precum și pentru a recunoaște rolul BCE în monitorizarea acestor SIPS.

                     (3)

                     Prin urmare, Decizia (UE) 2019/1349 (BCE/2019/25) ar trebui modificată pentru a clarifica modul de exercitare a competențelor de monitorizare relevante și modul de conformare cu aspectele procedurale în cazul în care două bănci centrale din Eurosistem sunt desemnate drept autorități competente în legătură cu un SIPS care îndeplinește criteriile prevăzute la articolul 1 alineatul (3) punctul (iii) din Regulamentul (UE) nr. 795/2014 (ECB/2014/28).

                     (4)

                     Prin urmare, Decizia (UE) 2019/1349 (BCE/2019/25) ar trebui modificată în mod corespunzător,

               ADOPTĂ PREZENTA DECIZIE:

            Articolul 1
            Modificări
            Decizia (UE) 2019/1349 (BCE/2019/25) se modifică după cum urmează:

                        1.

                        Articolul 2 se modifică după cum urmează:

                                    (a)

                                    se introduce următorul alineat (1a):

                                       „(1a)   În cazul în care două bănci centrale din Eurosistem sunt desemnate drept autorități competente în legătură cu un anumit SIPS în sensul Regulamentului (UE) nr. 795/2014 (BCE/2014/28) și cu excepția cazului în care se prevede în mod specific altfel în decizia adoptată în temeiul articolului 1 alineatul (2) din acel regulament care identifică sistemul de plăți relevant drept SIPS, se aplică următoarele principii:

                                                   (a)

                                                   competențele și drepturile unei autorități competente, astfel cum sunt prevăzute în prezenta decizie, pot fi exercitate fie individual, de una dintre cele două bănci centrale din Eurosistem desemnate drept autorități competente, fie în comun de ambele bănci;

                                                   (b)

                                                   orice obligație a autorității competente de a acționa într-un mod prestabilit sau de a întreprinde o anumită acțiune în legătură cu exercitarea unei anumite competențe, astfel cum se prevede în prezenta decizie, este o obligație a băncii centrale din Eurosistem care exercită competența respectivă sau, în cazul în care o anumită competență este exercitată de ambele bănci centrale din Eurosistem, în calitate de autorități competente desemnate în comun, este o obligație a fiecăreia dintre ele;

                                                   (c)

                                                   cele două bănci centrale din Eurosistem desemnate drept autorități competente își coordonează între ele orice interacțiuni cu operatorul SIPS în cauză și orice solicitări adresate acestuia;

                                                   (d)

                                                   orice obligație a unui operator SIPS, sau a unui expert independent, după caz, față de o autoritate competentă în temeiul prezentei decizii este o obligație față de fiecare dintre cele două bănci centrale din Eurosistem desemnate drept autorități competente, iar un răspuns la orice solicitare formulată de oricare dintre acestea sau de ambele în temeiul prezentei decizii este transmis fiecăreia dintre acestea.”

            Articolul 2
            Dispoziție finală
            Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.

            Adoptată la Frankfurt pe Main, 29 aprilie 2021.

                  Pentru Consiliul guvernatorilor BCE

                  Președintele BCE

               Christine LAGARDE

            (1)  JO L 217, 23.7.2014, p. 16.

            (2)  Decizia (UE) 2019/1349 a Băncii Centrale Europene din 26 iulie 2019 privind procedura și condițiile de exercitare de către o autoritate competentă a anumitor competențe în legătură cu monitorizarea sistemelor de plăți de importanță sistemică (BCE/2019/25) (JO L 214, 16.8.2019, p. 16).


title: Decizia (PESC) 2021/750 a Consiliului din 6 mai 2021 privind participarea Statelor Unite ale Americii la proiectul PESCO „Mobilitatea militară”

text:
                  7.5.2021

                  RO

                  Jurnalul Oficial al Uniunii Europene

                  L 160/112

         DECIZIA (PESC) 2021/750 A CONSILIULUI
         din 6 mai 2021
         privind participarea Statelor Unite ale Americii la proiectul PESCO „Mobilitatea militară”
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 46 alineatul (6),
         având în vedere Decizia (PESC) 2017/2315 a Consiliului din 11 decembrie 2017 de stabilire a cooperării structurate permanente (PESCO) și de adoptare a listei statelor membre participante (1), în special articolul 9 alineatul (2),
         având în vedere Decizia (PESC) 2020/1639 a Consiliului din 5 noiembrie 2020 de stabilire a condițiilor generale pentru invitarea, în mod excepțional, a statelor terțe să participe la proiecte individuale în cadrul PESCO (2), în special articolul 2 alineatul (4),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     Articolul 9 alineatul (2) din Decizia (PESC) 2017/2315 prevede că revine Consiliului să decidă, în conformitate cu articolul 46 alineatul (6) din tratat, dacă un stat terț, pe care statele membre participante care iau parte la un proiect doresc să-l invite să ia parte la proiectul respectiv, îndeplinește cerințele care urmează să fie stabilite de Consiliu.

                     (2)

                     La 6 martie 2018, Consiliul a adoptat Decizia (PESC) 2018/340 (3). Articolul 1 din decizia respectivă prevede dezvoltarea în cadrul PESCO de către cei 24 de membri la proiect a unui proiect intitulat „Mobilitatea militară” (denumit în continuare „proiectul PESCO «Mobilitatea militară»”), Țările de Jos fiind coordonatorul proiectului.

                     (3)

                     La 5 noiembrie 2020, Consiliul a adoptat Decizia (PESC) 2020/1639 prin care a stabilit condițiile generale pentru invitarea, în mod excepțional, a statelor terțe să participe la proiecte individuale în cadrul PESCO. Articolul 2 alineatul (4) din decizia respectivă prevede că, pe baza unei notificări din partea coordonatorului sau a coordonatorilor unui proiect PESCO și în urma avizului Comitetului politic și de securitate (COPS), revine Consiliului să ia o decizie în conformitate cu articolul 46 alineatul (6) din tratat și cu articolul 9 alineatul (2) din Decizia (PESC) 2017/2315 cu privire la măsura în care participarea statului terț la proiectul respectiv îndeplinește condițiile prevăzute la articolul 3 din Decizia (PESC) 2020/1639.

                     (4)

                     La 23 februarie 2021, Statele Unite ale Americii (denumite în continuare „Statele Unite”) au transmis coordonatorului proiectului PESCO „Mobilitatea militară” cererea de a participa la proiectul respectiv, în conformitate cu articolul 2 alineatul (1) din Decizia (PESC) 2020/1639. Membrii proiectului au evaluat apoi, pe baza informațiilor furnizate de Statele Unite, dacă acestea îndeplinesc condițiile generale, în conformitate cu articolul 2 alineatul (2) din decizia menționată.

                     (5)

                     La 17 martie 2021, coordonatorul proiectului PESCO „Mobilitatea militară” a notificat Consiliului și Înaltului Reprezentant al Uniunii pentru afaceri externe și politica de securitate, în conformitate cu articolul 2 alineatul (3) din Decizia (PESC) 2020/1639, că membrii proiectului respectiv au convenit în unanimitate, la data respectivă, că doresc să invite Statele Unite să participe la proiectul respectiv. De asemenea, membrii proiectului au convenit în unanimitate cu privire la obiectul, forma și etapele relevante ale participării Statelor Unite la proiectul respectiv și că Statele Unite îndeplinesc condițiile generale prevăzute la articolul 3 din decizia menționată.

                     (6)

                     La 30 martie 2021, COPS a convenit asupra unui aviz privind notificarea referitoare la cererea Statelor Unite de a participa la proiectul PESCO „Mobilitatea militară”. În special, COPS a luat act de descrierea proiectului respectiv, astfel cum este prevăzută în notificare, inclusiv obiectivele sale, organizarea și procesul decizional, precum și domeniile de activitate prioritare. COPS a luat, de asemenea, act de faptul că în cadrul respectivului proiect nu sunt partajate informații UE sensibile sau clasificate și că proiectul nu este pus în aplicare cu sprijinul Agenției Europene de Apărare în sensul articolului 3 litera (g) din Decizia (PESC) 2020/1639. În plus, COPS a luat act de faptul că proiectul PESCO „Mobilitatea militară” nu implică achiziționarea de armament, cercetarea și dezvoltarea de capabilități sau utilizarea și exportul de arme sau de capabilități și tehnologii și că nu implică entități, investiții, finanțare din partea statelor membre participante la PESCO sau cereri de finanțare din partea Uniunii pentru activități de proiect.

                     (7)

                     În avizul său, COPS a fost de acord, de asemenea, cu propunerea privind obiectul, forma și anvergura participării Statelor Unite la proiectul PESCO „Mobilitatea militară”, astfel cum sunt descrise în notificare. Acesta a constatat că Statele Unite și-au exprimat sprijinul deplin pentru obiectul proiectului respectiv, astfel cum este definit în notificare.

                     (8)

                     În același aviz, COPS a confirmat opinia asupra căreia au convenit în unanimitate membrii proiectului PESCO „Mobilitatea militară”, conform căreia Statele Unite îndeplinesc condițiile generale prevăzute la articolul 3 din Decizia (PESC) 2020/1639, după cum urmează:

                                 —

                                 Statele Unite îndeplinesc condiția prevăzută la articolul 3 litera (a), care impune: să împărtășească valorile pe care se întemeiază Uniunea, astfel cum sunt stabilite la articolul 2 din tratat, precum și principiile prevăzute la articolul 21 alineatul (1) din tratat și obiectivele politicii externe și de securitate comune (PESC) stabilite la articolul 21 alineatul (2) literele (a), (b), (c) și (h) din tratat; să nu aducă atingere intereselor legate de securitate și de apărare ale Uniunii și ale statelor sale membre, nici respectării principiului relațiilor de bună vecinătate cu statele membre, și să poarte un dialog politic cu Uniunea care ar trebui să abordeze și aspecte legate de securitate și de apărare atunci când participă la proiectul PESCO „Mobilitatea militară”;

                                 —

                                 în ceea ce privește condiția prevăzută la articolul 3 litera (b) privind valoarea adăugată substanțială adusă de Statelor Unite la proiectul PESCO „Mobilitatea militară”, notificarea oferă o prezentare detaliată a contribuției Statelor Unite, inclusiv cu privire la obiectul, forma și anvergura participării la respectivul proiect, care demonstrează îndeplinirea respectivei condiții;

                                 —

                                 în ceea ce privește condiția prevăzută la articolul 3 litera (c), participarea Statelor Unite la proiectul PESCO „Mobilitatea militară” va contribui la consolidarea politicii de securitate și apărare comune (PSAC) și a nivelului de ambiție al Uniunii, inclusiv în sprijinul misiunilor și operațiilor PSAC, astfel cum se precizează, de asemenea, în notificare;

                                 —

                                 în ceea ce privește condiția prevăzută la articolul 3 litera (d), proiectul PESCO „Mobilitatea militară” nu abordează achiziționarea de armament, cercetarea și dezvoltarea de capabilități și nici utilizarea și exportul de arme sau capabilități și tehnologii. Proiectul nu dezvoltă nicio capacitate sau tehnologie. În consecință, participarea Statelor Unite la respectivul proiect nu va conduce la dependențe de Statele Unite sau la restricții impuse de acestea împotriva oricărui stat membru;

                                 —

                                 coerența necesară, prevăzută la articolul 3 litera (e), a participării Statelor Unite cu angajamentele PESCO mai stricte relevante, inclusiv în ceea ce privește desfășurarea și interoperabilitatea forțelor la a căror realizare contribuie acest proiect, astfel cum se precizează în anexa la Decizia (PESC) 2017/2315, este, de asemenea, îndeplinită, astfel cum se detaliază în notificare. Întrucât proiectul PESCO „Mobilitatea militară” nu este un proiect orientat către capabilități, condiția privind contribuția participării Statelor Unite la îndeplinirea priorităților derivate din planul de dezvoltare a capabilităților și din procesul anual coordonat de revizuire privind apărarea sau la generarea unui impact pozitiv asupra bazei industriale și tehnologice de apărare europeană nu este aplicabilă în acest context;

                                 —

                                 cerința prevăzută la articolul 3 litera (f) este îndeplinită, întrucât de la 30 aprilie 2007 este în vigoare un acord privind securitatea informațiilor între Uniune și Statele Unite (4);

                                 —

                                 condiția prevăzută la articolul 3 litera (g) nu este aplicabilă în acest caz, întrucât proiectul PESCO „Mobilitatea militară” nu este pus în aplicare cu sprijinul Agenției Europene de Apărare și, prin urmare, nu este necesară încheierea cu respectiva agenție a unui acord administrativ care să fi intrat în vigoare;

                                 —

                                 referitor la condiția prevăzută la articolul 3 litera (h), Statele Unite s-au angajat în sensul încheierii unui acord administrativ specific proiectului și al oricărei alte documentații necesare pentru proiect în conformitate cu Decizia (PESC) 2017/2315 și cu Decizia (PESC) 2018/909 a Consiliului (5).

                     (9)

                     În avizul său din 30 martie 2021, COPS a recomandat Consiliului să ia o decizie pozitivă prin care să stabilească dacă participarea Statelor Unite la proiectul PESCO „Mobilitatea militară” îndeplinește condițiile prevăzute la articolul 3 din Decizia (PESC) 2020/1639.

                     (10)

                     Prin urmare, Consiliul ar trebui să decidă că participarea Statelor Unite la proiectul PESCO „Mobilitatea militară” îndeplinește condițiile prevăzute la articolul 3 din Decizia (PESC) 2020/1639. Ulterior, coordonatorul proiectului transmite Statelor Unite, în numele membrilor proiectului, o invitație de a participa la proiectul respectiv. Statele Unite se alătură proiectului respectiv la data precizată în acordul administrativ pe care îl încheie membrii proiectului și Statele Unite în conformitate cu articolul 2 alineatul (7) din Decizia (PESC) 2020/1639 și îi revin drepturile și obligațiile stabilite prin acordul menționat, în conformitate cu articolul 4 alineatul (1) din decizia menționată. Consiliul își exercită atribuțiile de supraveghere în conformitate cu articolul 5 alineatul (2) din Decizia (PESC) 2020/1639 și, în cazul circumstanțelor menționate la articolul 6 alineatul (2) sau (3) din decizia menționată, Consiliul poate lua noi decizii,

               ADOPTĂ PREZENTA DECIZIE:

            Articolul 1
            Participarea Statelor Unite ale Americii la proiectul PESCO „Mobilitatea militară” îndeplinește condițiile prevăzute la articolul 3 din Decizia (PESC) 2020/1639.

            Articolul 2
            Prezenta decizie intră în vigoare la data adoptării.

            Adoptată la Bruxelles, 6 mai 2021.

                  Pentru Consiliu

                  Președintele

               J. BORRELL FONTELLES

            (1)  JO L 331, 14.12.2017, p. 57.

            (2)  JO L 371, 6.11.2020, p. 3.

            (3)  Decizia (PESC) 2018/340 a Consiliului din 6 martie 2018 de stabilire a listei de proiecte care urmează să fie dezvoltate în cadrul PESCO (JO L 65, 8.3.2018, p. 24).

            (4)  Acordul dintre Uniunea Europeană și Guvernul Statelor Unite ale Americii privind securitatea informațiilor clasificate (JO L 115, 3.5.2007, p. 30).

            (5)  Decizia (PESC) 2018/909 a Consiliului din 25 iunie 2018 de stabilire a unui set comun de norme de guvernanță pentru proiectele PESCO (JO L 161, 26.6.2018, p. 37).


title: Decizia (UE) 2021/752 a Băncii Centrale Europene din 30 aprilie 2021 de modificare a Deciziei (UE) 2019/1311 privind o a treia serie de operațiuni țintite de refinanțare pe termen mai lung (BCE/2021/21)

text:
                  7.5.2021

                  RO

                  Jurnalul Oficial al Uniunii Europene

                  L 161/1

         DECIZIA (UE) 2021/752 A BĂNCII CENTRALE EUROPENE
         din 30 aprilie 2021
         de modificare a Deciziei (UE) 2019/1311 privind o a treia serie de operațiuni țintite de refinanțare pe termen mai lung (BCE/2021/21)
         CONSILIUL GUVERNATORILOR BĂNCII CENTRALE EUROPENE,
         având în vedere Tratatul privind funcționarea Uniunii Europene, în special articolul 127 alineatul (2) prima liniuță,
         având în vedere Statutul Sistemului European al Băncilor Centrale și al Băncii Centrale Europene, în special articolul 3.1 prima liniuță, articolul 12.1, articolul 18.1 a doua liniuță și articolul 34.1 a doua liniuță,
         având în vedere Orientarea (UE) 2015/510 a Băncii Centrale Europene din 19 decembrie 2014 privind punerea în aplicare a cadrului de politică monetară a Eurosistemului (Orientarea privind documentația generală) (BCE/2014/60) (1),
         întrucât:

                     (1)

                     În conformitate cu articolul 1 alineatul (4) din Orientarea (UE) 2015/510 (BCE/2014/60), Consiliul guvernatorilor poate schimba oricând mijloacele, instrumentele, cerințele, criteriile și procedurile pentru punerea în aplicare a operațiunilor de politică monetară ale Eurosistemului.

                     (2)

                     La data de 22 iulie 2019, în scopul îndeplinirii mandatului său de asigurare a stabilității prețurilor, precum și pentru a contribui la menținerea unor condiții favorabile de creditare bancară și pentru a sprijini orientarea acomodativă a politicii monetare în statele membre a căror monedă este euro, Consiliul guvernatorilor a adoptat Decizia (UE) 2019/1311 a Băncii Centrale Europene (BCE/2019/21) (2). Această decizie prevede o a treia serie de operațiuni țintite de refinanțare pe termen mai lung (targeted longer-term refinancing operations) (denumite în continuare „TLTRO-III”) care urmau să fie desfășurate în perioada septembrie 2019-martie 2021.

                     (3)

                     La 12 martie 2020, pentru a susține acordarea de credite bancare celor mai afectați de răspândirea bolii determinate de coronavirus (COVID-19), în special al întreprinderilor mici și mijlocii, Consiliul guvernatorilor a decis modificarea anumitor parametri-cheie ai TLTRO-III. În plus, la data de 30 aprilie 2020, pentru a susține în continuare acordarea de credite către gospodăriile populației și firme în contextul perturbărilor economice predominante și al incertitudinii sporite, Consiliul guvernatorilor a decis efectuarea anumitor modificări ale acestor parametri. Decizia (UE) 2020/407 a Băncii Centrale Europene (BCE/2020/13) (3) și Decizia (UE) 2020/614 a Băncii Centrale Europene (BCE/2020/25) (4) implementează aceste schimbări.

                     (4)

                     La 10 decembrie 2020 Consiliul guvernatorilor a decis să adopte măsuri suplimentare de politică monetară menite să contribuie la menținerea unor condiții favorabile de finanțare în perioada pandemiei, sprijinind astfel fluxul de credite către toate sectoarele economiei, susținând activitatea economică și protejând stabilitatea prețurilor pe termen mediu. Ca parte a acestor măsuri, Consiliul guvernatorilor a decis recalibrarea în continuare a condițiilor pentru TLTRO-III. În special, Consiliul guvernatorilor a decis prelungirea perioadei de aplicare a unor condiții mult mai favorabile până în luna iunie 2022, desfășurarea a trei operațiuni suplimentare în perioada iunie-decembrie 2021 și majorarea sumei totale pe care contrapărțile Eurosistemului vor avea dreptul să o împrumute în cadrul TLTRO-III de la 50 % la 55 % din stocul lor de împrumuturi eligibile. Pentru a încuraja băncile să mențină nivelul actual al creditării bancare, Consiliul guvernatorilor a decis, de asemenea, ca prelungirea condițiilor mai favorabile pentru TLTRO-III până în luna iunie 2022 să fie aplicabilă doar băncilor care ating un nou obiectiv de performanță în materie de creditare. Decizia (UE) 2021/124 a Băncii Centrale Europene (ECB/2021/3) a implementat aceste schimbări (5).

                     (5)

                     Sancțiunile legate de nerespectarea termenelor stabilite pentru transmiterea rapoartelor și a evaluărilor efectuate de auditori ar trebui să fie ajustate pentru a face regimul sancționator mai proporțional, urmărind în același timp să se asigure că participanții respectă termenele stabilite. În plus, ar trebui clarificate cazurile în care li se permite participanților să schimbe regimul de participare de la individual la grup sau să se alăture unor grupuri TLTRO-III deja existente, precum și procedura de urmat în asemenea cazuri. Totodată, ar trebui să se prevadă o excepție de la obligația de a transmite evaluări suplimentare efectuate de auditori în legătură cu rapoarte revizuite datorită reorganizărilor societăților sau schimbărilor în componența grupurilor TLTRO-III . În final, ar trebui clarificate cerințele de raportare și calculele privind rata dobânzii relevante în cazul unei schimbări în componența grupului TLTRO-III sau a unei reorganizări a societății care are loc între 1 aprilie 2021 și 31 decembrie 2021.

                     (6)

                     Modificările sancțiunilor pentru nerespectarea cerințelor privind raportarea și auditul și dispozițiile privind tratamentul reorganizărilor societăților care au loc după 31 martie 2021 în scopul calculării ratelor dobânzilor TLTRO-III introduse prin prezenta decizie ar trebui aduse la cunoștința instituțiilor de credit cât mai curând posibil. Prin urmare, prezenta decizie ar trebui să intre în vigoare fără întârziere.

                     (7)

                     Prin urmare, Decizia (UE) 2019/1311 (BCE/2019/21) ar trebui modificată în mod corespunzător,

               ADOPTĂ PREZENTA DECIZIE:

            Articolul 1
            Modificări
            Decizia (UE) 2019/1311 (BCE/2019/21) se modifică după cum urmează:

                        1.

                        La articolul 1, punctul 17 se înlocuiește cu următorul text:

                                    „17.

                                    « participant » înseamnă o contraparte eligibilă pentru operațiunile de piață monetară din cadrul politicii monetare a Eurosistemului în conformitate cu Orientarea (UE) 2015/510 (BCE/2014/60), care depune oferte în procedurile de licitație TLTRO-III în mod individual sau pe bază de grup ca instituție principală și care face obiectul tuturor drepturilor și obligațiilor asociate participării sale în procedurile de licitație TLTRO-III, exclusiv o instituție de credit care a rambursat complet toate împrumuturile TLTRO-III;”.

                        2.

                        La articolul 3 alineatul (2), litera (d) se înlocuiește cu următorul text:

                                    „(d)

                                    componența și instituția principală a unui grup TLTRO-III rămân neschimbate pentru toate TLTRO-III, sub rezerva alineatelor (5), (5a), (6) și (6a) din prezentul articol.”

                        3.

                        La articolul 3, alineatul (5a) se înlocuiește cu următorul text:

                           „(5a)   În cazuri excepționale, atunci când există motive obiective, Consiliul guvernatorilor poate decide să permită instituțiilor care participă la TLTRO-III pe bază individuală să participe la viitoarele TLTRO-III pe bază de grup prin alăturarea la un grup TLTRO-III deja existent sau prin formarea unui grup TLTRO-III. Acel grup TLTRO-III și fiecare dintre membrii săi respectă dispozițiile articolului 3.”

                        4.

                        La articolul 3 alineatul (6), fraza introductivă de la litera (b) se înlocuiește cu următorul text:
                        „În cazul în care, în legătură cu grupul TLTRO-III, o instituție de credit care nu este participantă sau membră a unui grup TLTRO-III îndeplinește condițiile prevăzute la articolul 3 alineatul (3) litera (a) subpunctul (i) sau (ii) cu efect ulterior, și nu anterior sau chiar din ultima zi a lunii precedente solicitării menționate la alineatul (3) litera (d), componența grupului TLTRO-III se poate modifica, pentru a reflecta adăugarea acelei instituții de credit ca un membru nou, cu următoarele condiții:”

                        5.

                        La articolul 3 se introduce următorul alineat (6a):

                           „(6a)   Fără a aduce atingere alineatului (5a), o instituție care participă la TLTRO-III pe bază individuală poate participa la viitoare TLTRO-III pe bază de grup prin formarea unui grup TLTRO-III, cu următoarele condiții:

                                       (a)

                                       membrii acelui grup TLTRO-III sunt instituții de credit care nu participă la TLTRO-III pe bază individuală sau ca membre ale unui alt grup TLTRO-III și îndeplinesc condițiile prevăzute la articolul 3 alineatul (3) litera (a) subpunctul (i) sau la articolul 3 alineatul (3) litera (a) subpunctul (ii) cu efect ulterior, și nu anterior sau chiar din ultima zi a lunii precedente solicitării menționate la articolul 3 alineatul (3) litera (d); și

                                       (b)

                                       acel grup TLTRO-III și fiecare dintre membrii săi respectă dispozițiile articolului 3.”

                        6.

                        La articolul 3 alineatul (7), teza introductivă se înlocuiește cu următorul text:
                        „Atunci când modificările componenței unui grup TLTRO-III au fost acceptate de Consiliul guvernatorilor în conformitate cu alineatul (5), un nou grup TLTRO-III a fost format în conformitate cu alineatul (5a) sau (6a), sau modificările componenței grupurilor TLTRO-III au avut loc în conformitate cu alineatul (6), cu excepția cazului în care Consiliul guvernatorilor decide altfel, se aplică următoarele:”.

                        7.

                        La articolul 5 alineatul (6), al doilea paragraf se înlocuiește cu următorul text:
                        „În cazul în care, din cauza aplicării măsurilor reparatorii de care dispune o BCN în conformitate cu reglementările sau contractele care îi sunt aplicabile, un participant trebuie să ramburseze sumele restante din TLTRO-III în a opta TLTRO-III sau în TLTRO-III ulterioare înainte ca rata dobânzii rezultată pentru perioada de referință specială suplimentară să fi fost comunicată acelui participant, rata dobânzii aplicabilă sumelor împrumutate de acel participant în cadrul celei de-a opta TLTRO-III sau al TLTRO-III ulterioare și a căror rambursare este obligatorie, este stabilită în conformitate cu alineatul (3c). În cazul în care o astfel de rambursare trebuie făcută după ce datele privind dobânda referitoare la perioada de referință specială suplimentară au fost comunicate acelui participant, rata dobânzii aplicabilă sumelor împrumutate de acel participant în cadrul celei de-a opta TLTRO-III sau al TLTRO-III ulterioare și a căror rambursare este obligatorie se stabilește în conformitate cu alineatele (3b) și (3c).”

                        8.

                        La articolul 6 se introduce următorul alineat (7a):

                           „(7a)   Atunci când un prim raport revizuit este transmis din cauza unei schimbări a componenței grupului TLTRO-III sau a unei reorganizări a societății în temeiul alineatului (7) litera (a), o astfel de schimbare a componenței grupului TLTRO-III sau reorganizare a societății este avută în vedere cu ocazia transmiterii celui de al doilea și al treilea raport în temeiul alineatului (1).
                           Atunci când un prim raport revizuit este transmis din cauza unei schimbări a componenței grupului TLTRO-III sau a unei reorganizări a societății în temeiul alineatului (7) literele (b) și (c), o astfel de schimbare a componenței grupului TLTRO-III sau reorganizare a societății este avută în vedere cu ocazia transmiterii celui de al treilea raport în temeiul alineatului (1), iar cel de-al doilea raport nu este revizuit.”

                        9.

                        La articolul 6, alineatul (8a) se înlocuiește cu următorul text:

                           „(8a)   Un participant care transmite un prim raport revizuit în temeiul alineatului (7) se asigură că un auditor extern evaluează calitatea datelor transmise prin acel prim raport revizuit în conformitate cu normele prevăzute la alineatul (6). Această evaluare a primului raport revizuit, efectuată de auditor, este pusă la dispoziția BCN relevante după cum urmează:

                                       (a)

                                       în cazul în care revizuirile privesc elemente suplimentare, evaluarea efectuată de auditor a acestor elemente suplimentare este transmisă împreună cu primul raport revizuit;

                                       (b)

                                       în cazul în care participantul transmite primul raport revizuit în temeiul alineatului (7) litera (a), evaluarea de către auditor a acelor revizuiri este pusă la dispoziția BCN relevante până la 30 iulie 2021, astfel cum este prevăzut în calendarul orientativ pentru TLTRO-III publicat pe website-ul BCE;

                                       (c)

                                       în cazul în care participantul transmite un prim raport revizuit în temeiul alineatului (7) litera (b) sau (c), evaluarea de către auditor a acelor revizuiri este pusă la dispoziția BCN relevante până la termenul prevăzut în calendarul orientativ pentru TLTRO-III publicat pe website-ul BCE pentru transmiterea rezultatelor evaluării efectuate de către auditor pentru participanții care participă pentru prima dată la operațiunile celei de a opta TLTRO-III sau ale unei TLTRO-III ulterioare.”

                        10.

                        La articolul 6 se introduce următorul alineat (8b):

                           „(8b)   Prin excepție de la alineatul (8a), un participant care a pus la dispoziția BCN relevante rezultatele evaluării efectuate de către auditor cu privire la primul raport și care transmite ulterior un prim raport revizuit în temeiul alineatului (7) nu este obligat să pună la dispoziția BCN relevante o nouă evaluare de către auditor a acelui prim raport revizuit în cazul în care sunt îndeplinite toate criteriile următoare:

                                       (a)

                                       reorganizarea societății este o fuziune sau o achiziție care implică una sau mai multe instituții de credit achiziționate care sunt toate participante la TLTRO-III pe bază individuală, sau care implică instituții de credit care constituie un întreg grup TLTRO-III;

                                       (b)

                                       evaluarea de către auditor a primului raport pentru fiecare participant pe bază individuală achiziționat sau pentru grupul TLTRO-III achiziționat a fost pusă la dispoziția BCN relevante separat înainte ca reorganizarea societății să se fi produs; și

                                       (c)

                                       revizuirile nu se referă la elementele suplimentare menționate în primul raport.”

                        11.

                        Se introduce următorul articol 6a:

                           „Articolul 6a
                           Calcularea ratei dobânzii în cazul unei schimbări în componența grupului TLTRO-III sau al unei reorganizări a societății care are loc între 1 aprilie 2021 și 31 decembrie 2021

                              (1)   În cazul unei schimbări în componența grupului TLTRO-III sau al unei reorganizări a societății care implică participanți la primele șapte TLTRO-III pe bază individuală sau pe bază de grup, schimbare ce are loc între 1 aprilie 2021-31 decembrie 2021, rata dobânzii aplicabilă sumelor împrumutate în cadrul fiecăreia dintre primele șapte TLTRO-III este calculată după cum urmează:

                                          (a)

                                          în perioada până la 23 iunie 2021, rata dobânzii se calculează pe baza datelor privind rata dobânzii referitoare la cea de-a doua perioadă de referință și perioada de referință specială, ținând seama de performanța în materie de creditare a fiecărui participant și de dispozițiile articolului 5 din prezenta decizie cu privire la calculul ratei dobânzii;

                                          (b)

                                          în perioada care începe la 24 iunie 2021 și continuă până la scadență, rata dobânzii se calculează pe baza datelor privind rata dobânzii pentru perioada de referință specială suplimentară referitoare la instituția rezultată din reorganizare sau la grupul TLTRO-III după schimbarea componenței grupului (cu excepția cazului în care a fost acordată a rată mai favorabilă pe baza datelor privind rata dobânzii referitoare la cea de-a doua perioadă de referință și perioada de referință specială, în funcție de performanța în materie de creditare a participantului) și ținând seama de dispozițiile articolului 5 din prezenta decizie cu privire la calculul ratei dobânzii

                              (2)   În cazul unei schimbări în componența grupului TLTRO-III sau al unei reorganizări a societății care implică participanți la primele șapte TLTRO-III pe bază individuală sau pe bază de grup, schimbare ce are loc între 1 aprilie 2021-31 decembrie 2021, rata dobânzii aplicabilă sumelor împrumutate în cadrul celei de-a opta TLTRO-III sau al TLTRO-III ulterioare se calculează pe baza datelor privind rata dobânzii pentru perioada de referință specială suplimentară referitoare la instituția rezultată din reorganizare sau la grupul TLTRO-III după schimbarea componenței grupului.”

                        12.

                        Articolul 7 se înlocuiește cu următorul text:

                           „Articolul 7
                           Nerespectarea cerințelor de raportare

                              (1)   Atunci când un participant nu transmite un raport sau nu îndeplinește cerințele de audit, ori când sunt identificate erori în datele raportate, se aplică următoarele:

                                          (a)

                                          în cazul în care un participant nu pune primul raport la dispoziția BCN relevante până la termenul corespunzător, alocarea de creditare ce îi revine este stabilită la zero.

                                          (b)

                                          în cazul în care un participant nu pune la dispoziția BCN relevante rezultatele evaluării de către auditor a primului raport până la termenul relevant specificat în calendarul orientativ pentru TLTRO-III publicat pe website-ul BCE, se aplică următoarele reguli:

                                                      (i)

                                                      în cazul în care evaluarea de către auditor a primului raport este primită de BCN relevantă în termen de 14 zile calendaristice începând din ziua următoare expirării termenului relevant, participantul suportă pentru fiecare zi până la primirea evaluării respective o penalitate egală cu suma restantă totală împrumutată de participant în cadrul TLTRO-III împărțită la 1 000 000 (sau, în cazul în care suma respectivă este mai mică de 1 000 EUR, o penalitate de 1 000 EUR pentru fiecare zi până la primirea evaluării de către auditor a primului raport ). Penalitățile înregistrate pe zi se acumulează și sunt percepute participantului de către BCN relevantă după primirea evaluării de către auditor a primului raport;

                                                      (ii)

                                                      în cazul în care evaluarea de către auditor a primului raport nu este primită de BCN relevantă în termenul de 14 zile calendaristice menționat la punctul (i), participantul rambursează sumele restante împrumutate în cadrul operațiunilor TLTRO-III în legătură cu care alocarea de creditare a fost calculată pe baza primului raport pentru care evaluarea de către auditor nu a fost primită. Participantul rambursează aceste sume în ziua decontării următoarei operațiuni principale de refinanțare la rata medie a operațiunii principale de refinanțare pe durata fiecărei TLTRO-III respective până în ziua decontării rambursării, cu excepția perioadei de rată specială a dobânzii și a perioadei suplimentare de rată specială a dobânzii, când se aplică rata medie a operațiunilor principale de refinanțare pentru fiecare astfel de perioadă minus 50 de puncte de bază;

                                          (c)

                                          în cazul în care un participant la una dintre primele șapte TLTRO-III nu pune la dispoziția BCN relevante datele referitoare la a doua perioadă de referință din al doilea raport sau rezultatele evaluării de către auditor a datelor respective până la termenul relevant specificat în calendarul orientativ pentru TLTRO-III publicat pe website-ul BCE, se aplică următoarele reguli:

                                                      (i)

                                                      în cazul în care fie datele referitoare la a doua perioadă de referință din al doilea raport, fie rezultatele evaluării de către auditor a datelor respective sunt primite de BCN relevantă în termen de 14 zile calendaristice începând din ziua următoare expirării termenului relevant, participantul suportă pentru fiecare zi până la primire o penalitate egală cu suma restantă totală împrumutată de participant în cadrul TLTRO-III împărțită la 1 000 000 (sau, în cazul în care suma respectivă este mai mică de 1 000 EUR, o penalitate de 1 000 EUR pentru fiecare zi până la primire). Penalitățile înregistrate pe zi se acumulează și sunt percepute participantului de către BCN relevantă după primirea tuturor datelor referitoare la a doua perioadă de referință din al doilea raport sau a rezultatelor evaluării de către auditor a datelor respective. Datele referitoare la rata dobânzii pentru a doua perioadă de referință sunt comunicate de BCN relevantă participantului la 1 octombrie 2021;

                                                      (ii)

                                                      în cazul în care fie datele referitoare la a doua perioadă de referință din al doilea raport, fie rezultatele evaluării de către auditor a datelor respective nu sunt primite de BCN relevantă în termenul de 14 zile calendaristice prevăzut la punctul (i), sumelor împrumutate de acel participant în cadrul TLTRO-III li se aplică rata medie a operațiunii principale de refinanțare pe durata fiecărei TLTRO-III respective, cu excepția perioadei de rată specială a dobânzii și a perioadei suplimentare de rată specială a dobânzii, când se aplică rata medie a dobânzii la operațiunile principale de refinanțare pentru fiecare astfel de perioadă minus 50 de puncte de bază, cu excepția cazului în care participantului i se acordă o rată mai bună ca urmare a performanței acestuia în materie de creditare în cursul celei de-a treia perioade de referință. Dacă datele referitoare la a doua perioadă de referință din al doilea raport nu sunt primite de BCN relevantă în termenul de 14 zile calendaristice menționat la punctul (i), participantului i se aplică, de asemenea, o penalitate de 5 000 EUR, care este percepută participantului de către BCN relevantă după primirea tuturor datelor referitoare la cea de a doua perioadă de referință din al doilea raport.
                                                      Fără a aduce atingere paragrafului anterior de la acest punct (ii), dacă participantul furnizează doar datele privind perioada de referință specială din cel de-al doilea raport și evaluarea efectuată de auditor a acestor date, și creditarea netă eligibilă a participantului în cursul perioadei de referință speciale este egală cu sau mai mare decât creditarea netă de referință a acestuia, rata dobânzii aplicabilă sumelor împrumutate de participant este calculată în conformitate cu articolul 5 alineatul (1) sau articolul 5 alineatul (3a) sub rezerva condițiilor prevăzute la articolul 6 alineatul (3a) și, respectiv, la articolul 6 alineatul (3b);

                                          (d)

                                          în cazul în care un participant la una dintre primele șapte TLTRO-III nu pune la dispoziția BCN relevante datele referitoare la perioada de referință specială din al doilea raport sau rezultatele evaluării de către auditor a datelor respective până la termenul relevant specificat în calendarul orientativ pentru TLTRO-III publicat pe website-ul BCE, se aplică următoarele reguli:

                                                      (i)

                                                      în cazul în care fie datele referitoare la perioada de referință specială din al doilea raport, fie rezultatele evaluării de către auditor a datelor respective sunt primite de BCN relevantă în termen de 14 zile calendaristice începând din ziua următoare expirării termenului relevant, participantul suportă pentru fiecare zi până la primire o penalitate egală cu suma restantă totală împrumutată de participant în cadrul TLTRO-III împărțită la 1 000 000 (sau, în cazul în care suma respectivă este mai mică de 1 000 EUR, o penalitate de 1 000 EUR pentru fiecare zi până la primire). Penalitățile înregistrate pe zi se acumulează și sunt percepute participantului de către BCN relevantă după primirea tuturor datelor referitoare la perioada de referință specială din al doilea raport sau a rezultatelor evaluării de către auditor a datelor respective. Datele referitoare la rata dobânzii pentru a doua perioadă de referință sunt comunicate de BCN relevantă participantului la 1 octombrie 2021;

                                                      (ii)

                                                      în cazul în care fie datele referitoare la perioada de referință specială din al doilea raport, fie rezultatele evaluării de către auditor a datelor respective nu sunt primite de BCN relevantă în termenul de 14 zile calendaristice prevăzut la punctul (i), creditarea netă eligibilă a participantului în cursul perioadei de referință speciale este considerată mai mică decât creditarea netă de referință a acestuia și participantul nu poate beneficia de rata dobânzii prevăzute la articolul 5 alineatul (1);

                                          (e)

                                          în cazul în care BCN relevantă aplică o sancțiune pecuniară în temeiul literei (c) punctul (i), sancțiunea pecuniară prevăzută la litera (d) punctul (i) nu se aplică. În mod asemănător, dacă BCN relevantă aplică o sancțiune pecuniară în temeiul literei (d) punctul (i), sancțiunea pecuniară prevăzută la litera (c) punctul (i) nu se aplică;

                                          (f)

                                          în cazul în care un participant nu pune la dispoziția BCN relevante datele referitoare la al treilea raport sau rezultatele evaluării de către auditor a datelor privind al treilea raport până la termenul relevant specificat în calendarul orientativ pentru TLTRO-III publicat pe website-ul BCE, se aplică următoarele reguli:

                                                      (i)

                                                      în cazul în care fie datele referitoare la al treilea raport, fie rezultatele evaluării de către auditor a datelor respective sunt primite de BCN relevantă în termen de 14 zile calendaristice începând din ziua următoare expirării termenului relevant, participantul suportă pentru fiecare zi până la primire o penalitate egală cu suma restantă totală împrumutată de participant în cadrul TLTRO-III împărțită la 1 000 000 (sau, în cazul în care suma respectivă este mai mică de 1 000 EUR, o penalitate de 1 000 EUR pentru fiecare zi până la primire). Penalitățile înregistrate pe zi se acumulează și sunt percepute participantului de către BCN relevantă după primirea tuturor datelor referitoare la al treilea raport sau a rezultatelor evaluării de către auditor a datelor respective. Datele referitoare la rata dobânzii pentru a doua perioadă de referință sunt comunicate de BCN relevantă participantului la 1 iulie 2022;

                                                      (ii)

                                                      în cazul în care fie datele referitoare la al treilea raport, fie rezultatele evaluării de către auditor a datelor respective nu sunt primite de BCN relevantă în termenul de 14 zile calendaristice prevăzut la punctul (i), rata dobânzii calculate conform articolului 5 alineatul (1) litera (b), articolului 5 alineatul (2) litera (b) sau articolului 5 alineatul (3) litera (b) (dacă participantul a participat deja la una dintre primele șapte TLTRO-III), sau conform articolului 5 alineatul (3c) litera (a) (dacă participantul a participat la a opta TLTRO-III sau la TLTRO-III ulterioare), se aplică pentru perioada suplimentară de rată specială a dobânzii sumelor împrumutate de acel participant în cadrul acelor TLTRO-III, în timp ce pentru perioada care urmează perioadei suplimentare de rată specială a dobânzii, rata dobânzii se calculează în temeiul articolului 5 alineatul (1) litera (c), articolului 5 alineatul (2) litera (c), articolului 5 alineatul (3) litera (c) sau articolului 5 alineatul (3c) litera (b). Dacă datele referitoare la al treilea raport nu sunt primite de BCN relevantă în termenul de 14 zile calendaristice menționat la punctul (i), participantului i se aplică, de asemenea, o penalitate de 5 000 EUR, care este percepută participantului de către BCN relevantă după primirea tuturor datelor referitoare la al treilea raport;

                                          (g)

                                          în cazul în care un participant nu respectă în orice alt mod obligațiile prevăzute la articolul 6 alineatele (6), (7) sau (8a), sumelor împrumutate de acel participant în cadrul TLTRO-III li se aplică rata medie a operațiunilor principale de refinanțare pe durata fiecărei TLTRO-III respective, cu excepția perioadei de rată specială a dobânzii și a perioadei suplimentare de rată specială a dobânzii când se aplică rata medie a dobânzii la operațiunile principale de refinanțare pentru fiecare astfel de perioadă minus 50 de puncte de bază;

                                          (h)

                                          în cazul în care un participant identifică, fie în legătură cu auditul menționat la articolul 6 alineatele (6) și (8a), fie prin orice alte mijloace, erori în datele transmise în rapoarte, inclusiv inexactități sau omisiuni, acesta notifică BCN relevantă în acest sens în cel mai scurt timp posibil. Atunci când BCN relevantă a fost notificată cu privire la astfel de erori, inexactități sau omisiuni sau atunci când aceasta ia cunoștință de astfel de erori, inexactități sau omisiuni în alt mod: (i) participantul transmite în cel mai scurt timp posibil orice informații suplimentare solicitate de BCN relevantă pentru a contribui la evaluarea impactului erorilor, inexactităților sau omisiunilor în cauză; și (ii) BCN relevantă poate lua măsuri corespunzătoare, care pot include o recalculare a valorilor relevante care, la rândul său, poate afecta rata dobânzii aplicată împrumuturilor participantului în cadrul TLTRO-III și o cerință de rambursare a sumelor împrumutate care, din cauza erorii, inexactității sau omisiunii depășesc alocarea de creditare a participantului. Participanții fac dovada că orice deficiențe identificate de auditul prevăzut la articolul 6 alineatele (6) și (8a) au fost corectate în datele raportate către BCN în conformitate cu termenul prevăzut de BCN relevantă și, în cazul în care sunt constatate deficiențe prin evaluarea de către auditor a celui de-al doilea sau al treilea raport, până la un termen care permite comunicarea în timp util a datelor privind ratele dobânzii de către BCN relevantă pe baza datelor respective în conformitate cu calendarul orientativ publicat pe website-ul BCE.

                              (2)   Alineatul (1) nu aduce atingere niciunei sancțiuni care poate fi impusă în conformitate cu Decizia BCE/2010/10 a Băncii Centrale Europene (*1) în ceea ce privește obligațiile de raportare stabilite în Regulamentul (UE) nr. 1071/2013 (BCE/2013/33).

                              (3)   Pentru a evita orice îndoială, cerințele de raportare și sancțiunile aferente în caz de nerespectare prevăzute la alineatul (1) se aplică numai dacă participantul participă la TLTRO-III.

                           (*1)  Decizia BCE/2010/10 a Băncii Centrale Europene din 19 august 2010 privind nerespectarea cerințelor de raportare statistică (JO L 226, 28.8.2010, p. 48).”"

                        13.

                        În anexa II, punctul (3) a treia liniuță [Reclasificări (3.2C)] de la litera (c) punctul (ii) din secțiunea 4 se înlocuiește cu următorul text:

                                    „3.

                                    ajustări care rezultă din corectarea erorilor de raportare, în conformitate cu instrucțiunile primite de la BCN relevantă, în conformitate cu articolul 7 alineatul (1) litera (h);”.

            Articolul 2
            Intrarea în vigoare
            Prezenta decizie intră în vigoare în ziua următoare datei publicării în Jurnalul Oficial al Uniunii Europene.

            Adoptată la Frankfurt pe Main, 30 aprilie 2021.

                  Pentru Consiliul guvernatorilor BCE

                  Președintele BCE

               Christine LAGARDE

            (1)  JO L 91, 2.4.2015, p. 3.

            (2)  Decizia (UE) 2019/1311 a Băncii Centrale Europene din 22 iulie 2019 privind o a treia serie de operațiuni țintite de refinanțare pe termen mai lung (BCE/2019/21) (JO L 204, 2.8.2019, p. 100).

            (3)  Decizia (UE) 2020/407 a Băncii Centrale Europene din 16 martie 2020 de modificare a Deciziei (UE) 2019/1311 privind o a treia serie de operațiuni țintite de refinanțare pe termen mai lung (BCE/2020/13) (JO L 80, 17.3.2020, p. 23).

            (4)  Decizia (UE) 2020/614 a Băncii Centrale Europene din 30 aprilie 2020 de modificare a Deciziei (UE) 2019/1311 privind o a treia serie de operațiuni țintite de refinanțare pe termen mai lung (BCE/2020/25) (JO L 141, 5.5.2020, p. 28).

            (5)  Decizia (UE) 2021/124 a Băncii Centrale Europene din 29 ianuarie 2021 de modificare a Deciziei (UE) 2019/1311 privind o a treia serie de operațiuni țintite de refinanțare pe termen mai lung (BCE/2021/3) (JO L 38, 3.2.2021, p. 93).


title: Decizia (UE) 2021/1437 a Băncii Centrale Europene din 3 august 2021 de modificare a Deciziei (UE) 2017/934 privind delegarea deciziilor cu privire la caracterul semnificativ al entităților supravegheate (BCE/2021/33)

text:
                  6.9.2021

                  RO

                  Jurnalul Oficial al Uniunii Europene

                  L 314/1

         DECIZIA (UE) 2021/1437 A BĂNCII CENTRALE EUROPENE
         din 3 august 2021
         de modificare a Deciziei (UE) 2017/934 privind delegarea deciziilor cu privire la caracterul semnificativ al entităților supravegheate (BCE/2021/33)
         CONSILIUL GUVERNATORILOR BĂNCII CENTRALE EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1024/2013 al Consiliului din 15 octombrie 2013 de conferire a unor atribuții specifice Băncii Centrale Europene în ceea ce privește politicile legate de supravegherea prudențială a instituțiilor de credit (1), în special articolul 6,
         având în vedere Decizia (UE) 2017/933 a Băncii Centrale Europene din 16 noiembrie 2016 privind cadrul general de delegare a competențelor decizionale pentru instrumentele juridice referitoare la atribuțiile de supraveghere (BCE/2016/40) (2), în special articolul 4,
         întrucât:

                     (1)

                     Decizia (UE) 2017/934 a Băncii Centrale Europene (BCE/2016/41) (3) precizează criteriile pentru delegarea competențelor decizionale către șefii unităților operative ale Băncii Centrale Europene (BCE) pentru adoptarea deciziilor privind caracterul semnificativ al entităților supravegheate. Experiența dobândită în aplicarea deciziei respective a arătat că sunt necesare anumite clarificări și modificări tehnice, în special din motive de consecvență și certitudine în aplicarea criteriilor respective.

                     (2)

                     Procedura de delegare a competențelor decizionale ar trebui clarificată în ceea ce privește modificările aduse deciziilor privind caracterul semnificativ în cazul în care șefii de unități operative sunt îngrijorați de interconectarea unei astfel de decizii cu una sau mai multe alte decizii care necesită aprobarea autorității de supraveghere. Acest lucru se poate întâmpla atunci când rezultatul evaluării relevante în scopuri de supraveghere are un impact direct asupra uneia sau mai multora dintre acele alte decizii și, prin urmare, deciziile ar trebui analizate concomitent de către același factor de decizie pentru a evita rezultate contradictorii.

                     (3)

                     La 24 iunie 2020, Consiliul guvernatorilor a decis stabilirea unei cooperări strânse între BCE și Republica Bulgaria (4), precum și între BCE și Republica Croația (5). Articolul 7 alineatul (1) din Regulamentul (UE) nr. 1024/2013 prevede că, pentru a îndeplini anumite atribuții în legătură cu instituțiile de credit cu sediul într-un stat membru a cărui monedă nu este euro, în cazul în care s-a stabilit o cooperare strânsă în conformitate cu articolul respectiv, BCE poate adresa instrucțiuni autorității naționale competente din statul membru relevant. Prin urmare, este oportun să se includă astfel de instrucțiuni printre actele pe care BCE le poate adopta prin delegare către șefii de unități operative în conformitate cu dispozițiile relevante din Decizia (UE) 2017/933 (BCE/2016/40).

                     (4)

                     În plus, în cazul în care șefii de unități operative au îndoieli cu privire la complexitatea sau caracterul delicat – în ceea ce privește impactul asupra reputației BCE și/sau asupra funcționării mecanismului unic de supraveghere – al unei modificări a unei decizii privind caracterul semnificativ, o astfel de modificare a unei decizii privind caracterul semnificativ ar trebui să fie adoptată prin procedura aplicabilă în lipsa unei obiecții și nu prin intermediul unei decizii delegate. Această modificare asigură alinierea la procedurile prevăzute în deciziile de delegare adoptate de Consiliul guvernatorilor în temeiul articolului 4 din Decizia (UE) 2017/933 (BCE/2016/40) în legătură cu alte tipuri de decizii în materie de supraveghere.

                     (5)

                     Prin urmare, Decizia (UE) 2017/934 (BCE/2016/41) ar trebui modificată în mod corespunzător,

               ADOPTĂ PREZENTA DECIZIE:

            Articolul 1
            Modificări
            Decizia (UE) 2017/934 (BCE/2016/41) se modifică după cum urmează:

                        1.

                        La articolul 1 se adaugă următorul punct 9:

                           „9.   «caracter delicat» înseamnă o caracteristică sau un factor care poate avea un impact negativ asupra reputației BCE și/sau asupra funcționării eficace și consecvente a mecanismului unic de supraveghere, inclusiv, dar fără a se limita la oricare dintre următoarele: (a) entitatea supravegheată relevantă a făcut anterior sau face în prezent obiectul unor măsuri stricte de supraveghere, cum ar fi măsurile de intervenție timpurie; (b) proiectul de decizie, odată adoptat, va crea un nou precedent care ar putea deveni obligatoriu pentru BCE în viitor; (c) proiectul de decizie, odată adoptat, poate atrage atenție negativă din partea mass-mediei sau a publicului; sau (d) o autoritate națională competentă care a intrat în strânsă cooperare cu BCE comunică BCE dezacordul său cu privire la proiectul de decizie propus.”

                        2.

                        La articolul 2 se adaugă următoarele alineate (3)-(5):

                           „(3)   O modificare a unei decizii privind caracterul semnificativ nu se adoptă prin intermediul unei decizii delegate în cazul în care complexitatea evaluării sau caracterul delicat al situației impune ca aceasta să fie adoptată prin procedura aplicabilă în lipsa unei obiecții.

                           (4)   Delegarea competențelor decizionale în temeiul alineatului (1) se aplică:

                                       (a)

                                       adoptării de către BCE a deciziilor în materie de supraveghere;

                                       (b)

                                       adoptării de către BCE a instrucțiunilor adresate, în temeiul articolului 7 din Regulamentul (UE) nr. 1024/2013, autorităților naționale competente cu care BCE a stabilit o cooperare strânsă.

                           (5)   Șefii unităților operative pot transmite Consiliului de supraveghere și Consiliului guvernatorilor spre adoptare prin procedura aplicabilă în lipsa unei obiecții o modificare a unei decizii privind caracterul semnificativ care îndeplinește criteriile de adoptare a deciziilor delegate prevăzute la articolul 3, în cazul în care evaluarea în materie de supraveghere a acelei modificări a unei decizii privind caracterul semnificativ are un impact direct asupra evaluării în materie de supraveghere a unei alte decizii care urmează să fie adoptată prin procedura aplicabilăe în lipsa unei obiecții.”

            Articolul 2
            Intrarea în vigoare
            Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.

            Adoptată la Frankfurt pe Main, 3 august 2021.

                  Președintele BCE

               Christine LAGARDE

            (1)  JO L 287, 29.10.2013, p. 63.

            (2)  JO L 141, 1.6.2017, p. 14.

            (3)  Decizia (UE) 2017/934 a Băncii Centrale Europene din 16 noiembrie 2016 privind delegarea deciziilor cu privire la caracterul semnificativ al entităților supravegheate (BCE/2016/41) (JO L 141, 1.6.2017, p. 18)

            (4)  Decizia (UE) 2020/1015 a Băncii Centrale Europene din 24 iunie 2020 privind stabilirea unei cooperări strânse între Banca Centrală Europeană și Българска народна банка (Banca Națională a Bulgariei) (BCE/2020/30) (JO L 224 I, 13.7.2020, p. 1).

            (5)  Decizia (UE) 2020/1016 a Băncii Centrale Europene din 24 iunie 2020 privind stabilirea unei cooperări strânse între Banca Centrală Europeană și Hrvatska Narodna Banka (BCE/2020/31) (JO L 224 I, 13.7.2020, p. 4).


title: Decizia (UE) 2021/1438 a Băncii Centrale Europene din 3 august 2021 de modificare a Deciziei (UE) 2017/935 privind delegarea competenței de a adopta decizii privind competența și onorabilitatea și privind evaluarea cerințelor de competență și onorabilitate (BCE/2021/34)

text:
                  6.9.2021

                  RO

                  Jurnalul Oficial al Uniunii Europene

                  L 314/3

         DECIZIA (UE) 2021/1438 A BĂNCII CENTRALE EUROPENE
         din 3 august 2021
         de modificare a Deciziei (UE) 2017/935 privind delegarea competenței de a adopta decizii privind competența și onorabilitatea și privind evaluarea cerințelor de competență și onorabilitate (BCE/2021/34)
         CONSILIUL GUVERNATORILOR BĂNCII CENTRALE EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1024/2013 al Consiliului din 15 octombrie 2013 de conferire a unor atribuții specifice Băncii Centrale Europene în ceea ce privește politicile legate de supravegherea prudențială a instituțiilor de credit (1), în special articolul 4 alineatul (1) litera (e),
         având în vedere Decizia (UE) 2017/933 a Băncii Centrale Europene din 16 noiembrie 2016 privind cadrul general de delegare a competențelor decizionale pentru instrumentele juridice referitoare la atribuțiile de supraveghere (BCE/2016/40) (2), în special articolul 4,
         întrucât:

                     (1)

                     Decizia (UE) 2017/935 a Băncii Centrale Europene (BCE/2016/42) (3) precizează criteriile pentru delegarea competențelor decizionale către șefii unităților operative ale Băncii Centrale Europene (BCE) pentru adoptarea deciziilor privind competența și onorabilitatea și privind evaluarea îndeplinirii cerințelor de competență și onorabilitate. Experiența dobândită în aplicarea deciziei respective a arătat că sunt necesare anumite clarificări și modificări tehnice, în special din motive de consecvență și certitudine în aplicarea criteriilor respective.

                     (2)

                     Procedura de delegare a competențelor decizionale ar trebui clarificată în ceea ce privește deciziile privind competența și onorabilitatea în cazul în care șefii de unități operative sunt îngrijorați de interconectarea unei astfel de decizii cu una sau mai multe alte decizii care necesită aprobarea autorității de supraveghere. Acest lucru se poate întâmpla atunci când rezultatul evaluării relevante în scopuri de supraveghere are un impact direct asupra uneia sau mai multora dintre acele alte decizii și, prin urmare, deciziile ar trebui analizate concomitent de către același factor de decizie pentru a evita rezultate contradictorii. Cu toate acestea, această clarificare a procedurii de delegare a competențelor decizionale nu ar trebui să interfereze cu posibilitatea de a diviza o decizie privind numirea mai multor membri ai unui organ de conducere în cazul în care, pentru una sau mai multe persoane numite, criteriile delegării nu sunt îndeplinite.

                     (3)

                     La 24 iunie 2020, Consiliul guvernatorilor a decis stabilirea unei cooperări strânse între BCE și Republica Bulgaria (4), precum și între BCE și Republica Croația (5). Articolul 7 alineatul (1) din Regulamentul (UE) nr. 1024/2013 prevede că, pentru a îndeplini anumite atribuții în legătură cu instituțiile de credit cu sediul într-un stat membru a cărui monedă nu este euro, în cazul în care s-a stabilit o cooperare strânsă în conformitate cu articolul respectiv, BCE poate adresa instrucțiuni autorității naționale competente din statul membru relevant. Prin urmare, este oportun să se includă astfel de instrucțiuni în actele pe care BCE le poate adopta prin delegare către șefii de unități operative în conformitate cu dispozițiile relevante din Decizia (UE) 2017/935 (BCE/2016/42).

                     (4)

                     În cazul în care complexitatea evaluării o impune, o decizie privind competența și onorabilitatea nu este adoptată prin intermediul unei decizii delegate, ci prin procedura aplicabilă în lipsa unei obiecții. Ar trebui clarificat faptul că, în plus, pot exista cazuri în care caracterul delicat al situației – în ceea ce privește impactul asupra reputației BCE și/sau asupra funcționării mecanismului unic de supraveghere – poate impune adoptarea unei decizii privind competența și onorabilitatea prin procedura aplicabilă în lipsa obiecții și nu prin intermediul unei decizii delegate.

                     (5)

                     Ar trebui extinsă gama deciziilor privind competența și onorabilitatea care sunt delegate, pentru a include (i) deciziile care autorizează funcțiile neexecutive suplimentare în sensul articolului 91 alineatul (6) din Directiva 2013/36/UE a Parlamentului European și a Consiliului (6); (ii) deciziile cu privire la îndeplinirea cerințelor de competență și onorabilitate de către administratorii de sucursale, astfel cum sunt definiți în conformitate cu legislația aplicabilă; și (iii) deciziile cu privire la îndeplinirea cerințelor de competență și onorabilitate de către persoane cărora organul de conducere le deleagă, parțial sau integral, funcția de conducere – indiferent dacă persoanele respective au fost sau nu propuse sau numite membri formali ai organului sau organelor de conducere ale instituției în temeiul dreptului intern. Această extindere a gamei deciziilor privind competența și onorabilitatea care sunt delegate este adecvată, deoarece evaluările care stau la baza unor astfel de decizii sunt similare ca natură cu evaluările efectuate în legătură cu deciziile standard privind competența și onorabilitatea.

                     (6)

                     În plus, gama deciziilor privind competența și onorabilitatea care sunt delegate ar trebui extinsă pentru a include deciziile privind reînnoirea mandatului în cazul în care BCE nu a avut obiecții cu privire la numirea precedentă și nu s-au petrecut fapte noi semnificative de la ultima evaluare care să afecteze îndeplinirea unuia sau mai multor criterii de evaluare.

                     (7)

                     Pentru a simplifica criteriile aplicate pentru a stabili dacă o decizie privind competența și onorabilitatea poate fi delegată și pentru a alinia actuala schemă de delegare la alte scheme de delegare, ar trebui adăugată o definiție a „deciziei negative”. Din același motiv al alinierii la alte scheme de delegare, ar trebui eliminată cerința – aplicabilă în cazul unei decizii privind competența și onorabilitatea care urmează să fie adoptată prin intermediul unei decizii delegate – ca autoritatea națională competentă relevantă să transmită BCE un proiect de decizie delegată cu 20 de zile lucrătoare înainte de expirarea termenului pentru adoptarea deciziei privind competența și onorabilitatea în temeiul legislației aplicabile.

                     (8)

                     În cazurile în care unul sau mai multe fapte referitoare la proceduri penale sau administrative sunt prezentate BCE în legătură cu o decizie privind competența și onorabilitatea, criteriul aplicat pentru a stabili dacă decizia respectivă urmează a fi adoptată prin intermediul unei decizii delegate ar trebui să fie clarificat pentru a se concentra asupra procedurilor care au un impact asupra calificărilor persoanei numite.

                     (9)

                     Prin urmare, Decizia (UE) 2017/935 (BCE/2016/42) ar trebui modificată în mod corespunzător,

               ADOPTĂ PREZENTA DECIZIE:

            Articolul 1
            Modificări

               (1)   Articolul 1 se modifică după cum urmează:

                           (a)

                           punctul 2 se înlocuiește cu următorul text:

                                       „2.

                                       «decizie privind competența și onorabilitatea» înseamnă o decizie BCE prin care: (i) se stabilește dacă o persoană îndeplinește cerințele de competență și onorabilitate; sau (ii) se autorizează un membru al unui organ de conducere să dețină o funcție neexecutivă suplimentară în temeiul articolului 91 alineatul (6) din Directiva 2013/36/UE;”;

                           (b)

                           punctul 10 se înlocuiește cu următorul text:

                                       „10.

                                       «membru» înseamnă unul sau mai multe dintre următoarele: (i) un membru propus sau numit al unui organ de conducere; (ii) după caz, o persoană propusă pentru sau numită într-o funcție-cheie, astfel cum este definită în conformitate cu legislația aplicabilă; (iii) administratorul propus sau desemnat al unei sucursale, astfel cum este definit în conformitate cu legislația aplicabilă; și (iv) o persoană căreia organul de conducere îi deleagă, parțial sau integral, funcția de conducere, indiferent dacă persoana respectivă a fost sau nu propusă sau numită membru formal al organului sau organelor de conducere ale instituției în temeiul dreptului național;”;

                           (c)

                           punctul 14 se înlocuiește cu următorul text:

                                       „14.

                                       «Ghid privind evaluările competenței și onorabilității» înseamnă un document cu acest titlu, inclusiv versiunile viitoare ale acestuia și orice alt document care conține principiile generale pentru evaluările competenței și onorabilității, care îl poate înlocui sau completa în viitor pe cel dintâi, adoptat și modificat periodic în conformitate cu procedura aplicabilă în lipsa unei obiecții și publicat pe website-ul BCE;”;

                           (d)

                           se adaugă următorul punct 16:

                                       „16.

                                       «decizie negativă» înseamnă o decizie care nu acordă sau nu acordă în întregime aprobarea solicitată de entitatea supravegheată semnificativă sau de către membru. O decizie cu dispoziții auxiliare, precum condiții sau obligații, este considerată o decizie negativă, cu excepția cazului în care aceste dispoziții auxiliare (a) asigură că entitatea supravegheată îndeplinește cerințele prevăzute de legislația relevantă a Uniunii menționate la articolul 4 și au fost convenite în scris; sau (b) doar reformulează una sau mai multe cerințe existente care trebuie respectate de instituție în conformitate cu dispozițiile prevăzute la articolul 4 ori solicită informații privind îndeplinirea uneia sau multor asemenea cerințe;”;

                           (e)

                           se adaugă următorul punct 17:

                                       „17.

                                       «Ghidul BCE privind opțiunile și marjele de apreciere prevăzute de legislația Uniunii» înseamnă un document cu acest titlu, inclusiv versiunile viitoare ale acestuia și orice alt document care conține principii directoare privind opțiunile și marjele de apreciere prevăzute de legislația Uniunii care îl poate înlocui sau completa în viitor pe cel dintâi, adoptat și modificat periodic în conformitate cu procedura aplicabilă în lipsa unei obiecții și publicat pe website-ul BCE.”;

                           (f)

                           se adaugă următorul punct 18:

                                       „18.

                                       «caracter delicat» înseamnă o caracteristică sau un factor care poate avea un impact negativ asupra reputației BCE și/sau asupra funcționării eficace și consecvente a mecanismului unic de supraveghere, inclusiv, dar fără a se limita la oricare dintre următoarele: (a) entitatea supravegheată relevantă a făcut anterior sau face în prezent obiectul unor măsuri stricte de supraveghere, cum ar fi măsurile de intervenție timpurie; (b) proiectul de decizie, odată adoptat, va crea un nou precedent care ar putea deveni obligatoriu pentru BCE în viitor; (c) proiectul de decizie, odată adoptat, poate atrage atenție negativă din partea mass-mediei sau a publicului; sau (d) o autoritate națională competentă care a intrat în strânsă cooperare cu BCE comunică BCE dezacordul său cu privire la proiectul de decizie propus.”

               (2)   La articolul 2 se adaugă următorul alineat (3):

                     (2)„(3)   Delegarea competențelor decizionale în temeiul alineatului (1) se aplică:

                                 (a)

                                 adoptării de către BCE a deciziilor în materie de supraveghere;

                                 (b)

                                 adoptării de către BCE a instrucțiunilor adresate, în temeiul articolului 7 din Regulamentul (UE) nr. 1024/2013, autorităților naționale competente cu care BCE a stabilit o cooperare strânsă.”

               (3)   Articolul 3 se înlocuiește cu următorul text:

                     „Articolul 3
                     Domeniul de aplicare al delegării

                        (3)(1)   O decizie privind competența și onorabilitatea nu este adoptată printr-o decizie delegată în cazul în care este îndeplinit oricare dintre următoarele criterii:

                                    (a)

                                    entitatea supravegheată relevantă este una dintre următoarele:

                                                (i)

                                                entitatea supravegheată aflată la nivelul cel mai înalt de consolidare din statele membre participante al unui grup supravegheat semnificativ;

                                                (ii)

                                                instituția de credit cu cea mai mare valoare totală a activelor dintr-un grup supravegheat semnificativ, în cazul în care această entitate este diferită de cea menționată la punctul (i);

                                                (iii)

                                                o entitate supravegheată semnificativă care nu face parte dintr-un grup supravegheat semnificativ;

                                    (b)

                                    decizia este negativă;

                                    (c)

                                    oricare dintre următoarele informații este transmisă BCE:

                                                (i)

                                                în prezent, membrul face obiectul unui dosar penal aflat pe rolul unei instanțe judecătorești sau a fost condamnat în primă instanță sau definitiv pentru comiterea unei infracțiuni; sau

                                                (ii)

                                                în ceea ce-l privește pe membru, s-a desfășurat sau este în curs de desfășurare o anchetă ori este în curs de aplicare sau a fost aplicată o măsură de punere în executare sau o sancțiune administrativă pentru nerespectarea legislației sau a dispozițiilor de reglementare din domeniul serviciilor financiare,

                                          cu excepția cazului în care faptul relevant nu afectează reputația membrului conform unei evaluări efectuate în conformitate cu Ghidul privind evaluările competenței și onorabilității, în special în ceea ce privește natura acuzației, severitatea sancțiunii și timpul scurs (cel puțin cinci ani de la impunerea unei sancțiuni sau a unei măsuri);

                                    (d)

                                    complexitatea evaluării sau caracterul delicat al situației impune ca decizia privind competența și onorabilitatea să fie adoptată prin procedura aplicabilă în lipsa unei obiecții.

                        (2)   Fără a aduce atingere alineatului (1), o decizie privind competența și onorabilitatea se adoptă printr-o decizie delegată în cazul în care se referă la reînnoirea mandatului unei persoane în aceeași poziție în cadrul aceleiași entități supravegheate, BCE nu a avut obiecții cu privire la numirea precedentă și nu s-au petrecut fapte noi semnificative de la ultima evaluare care să afecteze îndeplinirea unuia sau mai multor criterii de evaluare.

                        (3)   Atunci când, în conformitate cu alineatele (1) și (2), o decizie privind competența și onorabilitatea nu poate fi luată printr-o decizie delegată, aceasta este adoptată în conformitate cu legislația aplicabilă și cu procedura aplicabilă în lipsa unei obiecții.

                        (4)   Șefii unităților operative transmit Consiliului de supraveghere și Consiliului guvernatorilor spre adoptare prin procedura aplicabilă în lipsa unei obiecții o decizie privind competența și onorabilitatea care îndeplinește criteriile de adoptare a deciziilor delegate prevăzute în acest articol, în cazul în care evaluarea în materie de supraveghere a acelei decizii privind competența și onorabilitatea are un impact direct asupra evaluării în materie de supraveghere a unei alte decizii care urmează să fie adoptată prin procedura aplicabilă în lipsa unei obiecții.

                        (5)   Fără a aduce atingere alineatului (4), în cazul în care evaluarea cerințelor de competență și onorabilitate privește mai mult de un membru al organului de conducere și, în conformitate cu alineatele (1) și (2), nu se poate adopta o decizie prin intermediul unei decizii delegate cu privire la unul sau mai mulți dintre aceștia, evaluarea va conduce la două decizii privind competența și onorabilitatea. O decizie se adoptă prin procedura aplicabilă în lipsa unei obiecții, iar cealaltă prin intermediul unei decizii delegate.”

               (4)   Articolul 4 se modifică după cum urmează:

                           (a)

                           teza introductivă se înlocuiește cu următorul text:

                              „(1)   Evaluarea îndeplinirii cerințelor de competență și onorabilitate de către membri se efectuează în conformitate cu legislația aplicabilă, ținând seama de Ghidul privind evaluările competenței și onorabilității (capitolele privind criteriile de evaluare și autorizarea privind competența și onorabilitatea) și acoperind, după caz, următoarele criterii:”;

                           (b)

                           se adaugă următorul alineat (2):

                              „(2)   Evaluarea autorizării unui membru al organului de conducere pentru a deține încă o funcție neexecutivă suplimentară se efectuează în conformitate cu legislația aplicabilă de implementare a articolului 91 alineatul (6) din Directiva 2013/36/UE și ținând seama de Ghidul privind evaluările competenței și onorabilității (secțiunea privind timpul alocat) și de criteriile din Ghidul BCE privind opțiunile și marjele de apreciere prevăzute de legislația Uniunii.”

            Articolul 2
            Dispoziție tranzitorie
            Dispozițiile Deciziei (UE) 2017/935 (BCE/2016/42) continuă să se aplice, în varianta nemodificată, în cazurile în care o propunere de decizie privind competența și onorabilitatea a fost transmisă BCE de o autoritate națională competentă înainte de intrarea în vigoare a prezentei decizii.

            Articolul 3
            Intrare în vigoare
            Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.

            Adoptată la Frankfurt pe Main, 3 august 2021.

                  Președintele BCE

               Christine LAGARDE

            (1)  JO L 287, 29.10.2013, p. 63.

            (2)  JO L 141, 1.6.2017, p. 14.

            (3)  Decizia (UE) 2017/935 a Băncii Centrale Europene din 16 noiembrie 2016 privind delegarea competenței de a adopta decizii privind competența și onorabilitatea și privind evaluarea cerințelor de competență și onorabilitate (BCE/2016/42) (JO L 141, 1.6.2017, p. 21).

            (4)  Decizia (UE) 2020/1015 a Băncii Centrale Europene din 24 iunie 2020 privind stabilirea unei cooperări strânse între Banca Centrală Europeană și Българска народна банка (Banca Națională a Bulgariei) (BCE/2020/30) (JO L 224I, 13.7.2020, p. 1).

            (5)  Decizia (UE) 2020/1016 a Băncii Centrale Europene din 24 iunie 2020 privind stabilirea unei cooperări strânse între Banca Centrală Europeană și Hrvatska Narodna Banka (BCE/2020/31) (JO L 224I, 13.7.2020, p. 4).

            (6)  Directiva 2013/36/UE a Parlamentului European și a Consiliului din 26 iunie 2013 cu privire la accesul la activitatea instituțiilor de credit și supravegherea prudențială a instituțiilor de credit, de modificare a Directivei 2002/87/CE și de abrogare a Directivelor 2006/48/CE și 2006/49/CE (JO L 176, 27.6.2013, p. 338).